KOMISJONI OTSUS,

25. november 2009,

millega kehtestatakse küsimustik, mille alusel liikmesriigid esitavad aruanded Euroopa Parlamendi ja nõukogu direktiivi 2006/66/EÜ (mis käsitleb patareisid ja akusid ning patarei- ja akujäätmeid) rakendamise kohta

(teatavaks tehtud numbri K(2009) 9105 all)

(EMPs kohaldatav tekst)

(2009/851/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 6. septembri 2006. aasta direktiivi 2006/66/EÜ, mis käsitleb patareisid ja akusid ning patarei- ja akujäätmeid ning millega tunnistatakse kehtetuks direktiiv 91/157/EMÜ, (1) eriti selle artikli 22 lõiget 2,

ning arvestades järgmist:

Selleks et vältida kõnealuse aruande koostamisega seotud ülemäärast halduskoormust, on asjakohane piirata nõutavat teavet kõige olulisemate andmetega, mille alusel komisjon hindab, kuivõrd on vaja parandada direktiivi 2006/66/EÜ rakendamist.

ON VASTU VÕTNUD KÄESOLEVA OTSUSE:

Artikkel 1

Liikmesriigid koostavad direktiivi 2006/66/EÜ rakendamise kohta aruanded käesoleva otsuse lisas esitatud küsimustiku alusel.

Artikkel 2

Käesolev otsus on adresseeritud liikmesriikidele.

(1) ELT L 266, 26.9.2006, lk 1.

(2) ELT L 114, 27.4.2006, lk 9.

LISA

KÜSIMUSTIK, MILLE ALUSEL LIIKMESRIIGID KOOSTAVAD ARUANDED DIREKTIIVI 2006/66/EÜ RAKENDAMISE KOHTA

1. Siseriiklikku õigusesse ülevõtmine

Liikmesriigi esimeses aruandes esitatakse järgmine teave:

a) Palun esitage viide ja elektrooniline viide (kui on olemas) direktiivi ülevõtvatele siseriiklikele õigusaktidele, sealhulgas nende mis tahes muudatustele.

b) Kas mõni artiklitega 8, 15 ja 20 ettenähtud säte on üle võetud pädevate asutuste ja ettevõtjate vaheliste vabatahtlike kokkulepetega?

2. Keskkonnategevuse tulemuslikkus

Milliseid meetmeid, sealhulgas artikli 9 kohaseid majandushoobasid, on võetud, et suurendada patareide ja akude keskkonnaalast tulemuslikkust vastavalt direktiivi artiklile 5?

3. Kogumisskeemid

Palun kirjeldage lühidalt (kuni 100 sõna), kuidas artiklit 8 on rakendatud.

4. Kogumise sihtarvud

Palun märkige käesoleva aruandega hõlmatud iga kalendriaasta kogumise määr, mis hõlmab ka seadmetesse paigaldatud patareisid või akusid. Esimene aruanne hõlmab ainult 2011. aastat.

5. Töötlemine ja ringlussevõtt

a) Milliseid meetmeid on võetud, et tagada kõikide kogutud patarei- ja akujäätmete nõuetekohane töötlemine ja ringlussevõtt vastavalt direktiivi 2006/66/EÜ artikli 12 lõikele 1?

b) Kas on kasutatud võimalust kõrvaldada kogutud ohtlikud kantavad patareid ja akud vastavalt artikli 12 lõike 1 teisele lõigule? Kui jah, palun esitage viide kavandatud meetmetele, millest on komisjonile teatatud vastavalt artikli 12 lõike 1 kolmandale lõigule.

c) Milline ringlussevõtu tase saavutati igal asjaomasel kalendriaastal? Kas kõik kogutud patareid ja akud on saadetud ringlussevõtuks vastavalt artikli 12 lõikele 1?

d) Milline ringlussevõtu tõhususe tase saavutati igal kalendriaastal alates 26. septembrist 2011 ja sellele eelneval aastal (kui andmed eelmise aasta kohta on kättesaadavad)?

6. Kõrvaldamine

a) Milliseid meetmeid on võetud selle tagamiseks, et mootorsõidukite ja tööstuslikke patareisid ja akusid ei ladestataks prügilatesse?

b) Kas on võetud artikli 14 sätetest kaugemale ulatuvaid meetmeid, et vähendada patareide ja akude lõplikku kõrvaldamist sega-olmejäätmetena?

7. Eksport

Kui palju kogutud patarei- ja akujäätmeid on eksporditud kolmandatesse riikidesse? Palun täpsustage, millistesse riikidesse on eksporditud. Kui suure hulga eksporditud patarei- ja akujäätmete puhul on kindlad tõendid, et jäätmete ringlussevõtt toimus tingimustel, mis on samaväärsed käesoleva direktiivi nõuetega vastavalt artiklile 15?

8. Rahastamine

a) Milliseid meetmeid on võetud selle tagamiseks, et tootjad või nende nimel tegutsevad kolmandad isikud kannavad kogu kulu, mis tuleneb kõigi patarei- ja akujäätmete kogumisest, töötlemisest ja ringlussevõtust?

b) Milliseid meetmeid on võetud selle tagamiseks, et tootjatelt ei nõuta topelt tasu, kui patareisid ja akusid kogutakse Euroopa Parlamendi ja nõukogu direktiivi 2000/53/EÜ (1) ning Euroopa Parlamendi ja nõukogu direktiivi 2002/96/EÜ (2) kohaselt kehtestatud skeemide alusel?

9. Riiklikud rakendamisaruanded

Palun esitage teave mis tahes meetmete kohta, mis on võetud kooskõlas direktiivi 2006/66/EÜ artikli 22 lõike 3 punktidega a, b ja c (kuni 50 sõna iga meetme kohta).

10. Kontroll ja rakendamine

a) Palun esitage üksikasjalikud andmed kontrolli- ja järelevalvesüsteemide kohta, mida liikmesriigid kohaldavad, et tagada direktiivi 2006/66/EÜ ja eelkõige selle artiklite 4 ja 21 täitmine.

b) Mitu direktiivi 2006/66/EÜ nõuete täitmatajätmise juhtumit on tuvastatud? Kas nõuetele mittevastavaid patareisid ja akusid on liikmesriigi turult kõrvaldatud? Palun märkige nõuete täitmatajätmise peamised põhjused ning direktiivi nõuete täitmise tagamiseks võetud meetmed.

11. Muu teave

a) Palun kirjeldage esimeses aruandes kokkuvõtvalt direktiivi rakendamisel tekkinud peamisi raskusi. Kuidas kõnealused probleemid lahendati või kuidas võiks neid lahendada?

b) Palun märkige haldusasutus (nimi, aadress, e-posti aadress, muud kontaktandmed), kes vastutab käesolevale küsimustikule vastamise koordineerimise eest.

(1) EÜT L 269, 21.10.2000, lk 34.

(2) ELT L 37, 13.2.2003, lk 24.